**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.06.2023, ora 08:00 – 29.06.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 29.06.2023, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 28.06.2023, la ora 11:00, **Atenţionarea Hidrologică nr. 80,** valabilă în intervalul *28.06.2023 ora 12:00 – 29.06.2023 ora 06:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Crişul Alb, Arieş, Moraviţa, Ialomiţa,* cu posibile depăşiri ale **COTELOR DE ATENŢIE,** astfel:

**- COD GALBEN:** ,, *În intervalul 28.06.2023 ora 12:00 – 29.06.2023 ora 06:00, ca urmare a propagării viiturilor formate anterior ȋn amonte, pe râurile din bazinele hidrografice: Moraviţa – curs inferior (sector îndiguit - judeţul Timiş). În intervalul 28.06.2023 ora 15:00 – 29.06.2023 ora 06:00, ca urmare a precipitaţiilor prognozate şi propagării, pe râurile mici din bazinele hidrografice: Crişul Alb – bazin amonte S.H. Vaţa de Jos şi afluenţii aferenţi sectorului aval S.H. Vaţa de Jos – amonte S.H. Gurahonţ (judeţele: Hunedoara şi Arad), Arieş – bazin amonte S.H. Scărişoara şi afluenţii aferenţi sectorului aval S.H. Scărişoara – amonte S.H. Baia de Arieş (judeţul Alba), Ialomiţa – bazin amonte S.H. Moroeni şi afluenţii aferenţi sectorului aval S.H. Moroeni – amonte S.H. Siliştea Snagovului (judeţele: Dâmboviţa şi Prahova).”*

Această **Atenţionare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- către prefecturile județelor *ALBA, ARAD, DÂMBOVIŢA, HUNEDOARA, PRAHOVA şi TIMIŞ (6 prefecturi) - COD GALBEN*.

**RÂURI**

**Debitele au fost în creștere**, ca urmare a precipitațiilor căzute în interval și propagării, pe râurile din bazinele hidrografice: Arieș, Târnave, bazinele superioare ale Crișului Alb, Oltului, Argeșului, bazinul superior și mijlociu al Ialomiței, cursurile mijlocii și inferioare ale Vișeului, Izei, Bistriței, Moldovei și Sucevei.

Pe celelalte râuri, debitele au fost în general în scădere, exceptând râurile din bazinele: Jiu, Vedea, Bârlad, bazinele mijlocii și inferioare ale Oltului, Argeșului, Prutului, bazinul inferior al Ialomiței și pe râurile din Dobrogea, unde au fost relativ staționare.

Scurgeri importante pe versanți, torenți, pâraie, formarea de viituri rapide cu efecte de inundații locale și creşteri importante de niveluri și debite, s-au înregistrat şi pe unele râuri mici din nord-vestul, vestul şi centrul ţării, ca urmare a precipitațiilor sub formă de aversă, cu caracter torențial şi mai însemnate cantitativ, căzute în interval.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Someșul Mic, Crișul Alb, Mureș (exceptând Târnava Mică), Bega, Bârzava, Moravița, Caraș, Nera, bazinele superioare ale Vișeului, Izei, Crișului Repede, bazinul mijlociu și inferior al Timișului, cursurile superioare ale Sucevei, Moldovei, Bistriţei, Trotuşului și mai mici (sub 30% din normalele lunare) pe râurile din bazinele hidrografice: Barcău, Rm. Sărat, Bârlad, Jijia și pe unele râuri mici din bazinele inferioare ale Argeșului şi Ialomiței.

Se situează peste **COTA DE ATENȚIE** râul Moravița la stația hidrometrică Moravița (250+72)-jud. TM (sector îndiguit).

În interval au fost emise cinci **ATENȚIONĂRI HIDROLOGICE** pentru fenomene imediate.

A fost în vigoare **ATENȚIONAREA HIDROLOGICĂ nr. 80** din 28.06.2023, până la ora 06:00.

**Debitele vor fi în general în scădere**, exceptând cursurile mijlocii și inferioare ale Arieșului, Târnavelor, Mureșului, Buzăului, cursul superior și mijlociu al Oltului, Argeșului, Ialomiței, cursurile inferioare ale Bistriței, Moldovei și Sucevei, unde vor fi în creștere ca urmare a propagării.

Pe râurile din bazinele hidrografice: Jiu, Vedea, Bârlad, bazinele inferioare ale Oltului, Argeșului, Ialomiței și bazinul mijlociu și inferior al Prutului, debitele vor fi staționare.

Creșteri de niveluri și debite se pot înregistra pe unele râuri din zonele de deal și de munte, mai ales pe cele din nordul, centrul și sudul țării, ca urmare a precipitațiilor prognozate, sub formă de aversă, izolat mai însemnate cantitativ.

Ca urmare a propagării viiturii formate anterior, se va menține peste **COTA DE ATENȚIE**, în scădere, cursul inferior al râului Moravița (sector îndiguit).

**DUNĂRE**

**Debitul la intrarea în țară (secțiunea Baziaș) în intervalul 28.06 – 29.06.2023 a fost în scădere, având valoarea de 5400 m3/s**, sub media multianuală a lunii iunie (6400 m3/s).

În aval de Porţile de Fier debitele au fost în scădere.

Se situează peste nivelul corespunzător **FAZEI I DE APĂRARE** staţia hidrometrică: Isaccea (380+1) – jud.TL.

**Debitul la intrarea în țară (secțiunea Baziaș) va fi în scădere (5300 m3/s).**

În aval de Porțile de Fier debitele vor fi în scădere.

***Se situează în faza I de apărare următoarele sectoare de dig:***

- Gârliciu-Dăeni, Ostrov-Peceneaga, Peceneaga-Turcoaia, Măcin-Iglița-Carcaliu, Smârdan-23 August I, Smârdan-23 August II, 23 August-Grindu, Grindu-Canton km 30, Pardina, Crișan, Letea, Sf. Gheorghe (din administrarea ANAR); Măcin, Smârdan, Chilia Veche (din administrarea consiliilor locale); Şosea Măcin-Smârdan (jud. Tulcea).

***Se situează în faza a II-a de apărare următoarele sectoare de dig:***

- Canton km 30-Ciulineț, Ciulineț–Isaccea, Gorgova, T. Vladimirescu, R3, R4 (din administrarea ANAR); Nufăru-Victoria (din administrarea consiliilor locale) (jud. Tulcea).

**2.** **Situaţia meteorologică în intervalul 28.06.2023, ora 09:00 –29.06.2023, ora 06:00**

**ÎN ŢARĂ**

Vremea s-a răcit accentuat în cea mai mare parte a țării față de intervalul precedent, astfel că valorile termice, în marea lor majoritate, s-au situat cu mult sub mediile multianuale ale perioadei. Pe parcursul zilei și seara au fost înnorări în majoritatea zonelor și a plouat, iar începând din orele amiezii local în vest, centru și nord au fost manifestări de instabilitate atmosferică - averse, descărcări electrice și căderi de grindină (conformate din date hidro în județele Bihor, Sălaj și Bistrița-Năsăud). Cantitățile de apă au depășit pe arii restrânse 15...25 l/mp. La munte la altitudini de peste 2000 m, trecător au fost precipitații sub formă de lapoviță și ninsoare. Noaptea aria ploilor a fot în restrângere și diminuare din punct de vedere cantitativ, iar pe alocuri s-a format ceață. Vântul a suflat slab și moderat. Temperaturile maxime au fost cuprinse între 14 grade la Întorsura Buzăului și 29 de grade la Adamclisi și Cernavodă, iar la ora 6 valorile de temperatură se încadrau între 4 grade la Miercurea Ciuc și 17 grade la Gura Portiței.

***Observaţii****: de ieri de la ora 6 au fost în vigoare 9 mesaje pentru fenomene meteorologice periculoase imediate emise după cum urmează: 5 de către SRPV Cluj-Napoca și 4 de către SRPV Timișoara.*

**LA BUCUREŞTI**

Vremea s-a răcit accentuat față de intervalul precedent, astfel că valorile termice s-au situat sub mediile multianuale. Pe parcursul zilei și seara cerul a fost mai mult noros și a plouat, iar noaptea a devenit variabil. Vântul a suflat slab și moderat. Temperatura maximă a fost de 22 de grade la Afumați, 23 de grade la Băneasa și 25 de grade la Filaret, iar la ora 6 se înregistrau 14 grade la Băneasa și 15 grade la Filaret și Afumați.

**3. Prognoza meteorologică în intervalul 29.06.2023, ora 09:00 –30.06.2023, ora 09:00**

**ÎN ŢARĂ**

Valorile termice, în marea lor majoritate în creștere față de ziua precedentă, se vor situa în continuare sub cele specifice finalului de iunie în cea mai mare parte a țării. Cerul va fi variabil, cu înnorări și averse local în zonele montane, în nord și centru și pe arii restrânse în rest, cu o probabilitate mai mare în sud. Ploile se vor semnala cu precădere după-amiaza și seara, iar izolat vor fi descărcări electrice, cantități de apă mai însemnate și grindină. Vântul va sufla slab și moderat, cu intensificări pe parcursul zilei la munte, în nord-est, sud-vest și parțial în centru, cu rafale în general de 40...50 km/h. Temperaturile maxime se vor încadra între 20 și 29 de grade, iar cele minime între 7 și 19 grade. Pe alocuri se va forma ceață.

**LA BUCUREŞTI**

Cerul va avea înnorări temporare și, îndeosebi după-amiaza, va crește probabilitatea pentru averse. Vântul va sufla slab și moderat. Temperatura maximă va fi de 26...28 de grade, iar cea minimă de 14...16 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informaţii despre poluarea accidentală a cursului de apă necadastrat Valea Stircovăț, afluent al râului Gelug, care s-a produs în data de 15.06.2023, ora 09:45, pe raza localității Lupac, județul Caras Severin, din cauza evacuării de ape pluviale contaminate cu levigat provenit din deşeuri menajere municipale (poluator: SC Girexim Universal SA). Nu s-a înregistrat mortalitate piscicolă. În urma efectuării analizelor fizico-chimice pentru probele de apă prelevate, s-a constatat modificarea semnificativă a calităţii apei râului Gelug pe grupele de indicatori: substanţe organice şi nutrienţi.

Sistarea poluării a fost confirmată în data de 28.06.2023, ora 12:00.

Operatorul economic SC Girexim Universal SA a fost sancţionat contravenţional cu suma de 35000 de lei.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 27.06.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Inspectoratul General pentru Situații de Urgență*** informează despre producerea, în data de 28.05.2023, unui incendiu la un centru de colectare şi reciclare deşeuri din municipiul Sibiu, județul Sibiu. Incendiul s-a manifestat pe o suprafaţă de 300 mp, cu degajări mari de fum. I.S.U. Sibiu a intervenit pentru stingerea incendiului.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 27.06.2023-28.06.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta II - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**